Ma tronk toe ná sy nie dogter se verkragting aanmeldArgieffoto ŉ 36-jarige ma van die Noord-Kaap is tot direkte tronkstraf gevonnis nadat sy stilgebly het oor die beweerde verkragting en aanranding van haar dogter deur laasgenoemde se stiefpa. Die ma en stiefpa van die 15-jarige meisie is op 30 Desember 2018 in hegtenis geneem deur beamptes van die eenheid teen gesinsgeweld, kindermishandeling en seksuele oortredings in Hartswater. Volgens kol. Mashay Gamieldien, polisiewoordvoerder, is hulle in hegtenis geneem nadat ŉ saak van verkragting op 27 Desember 2018 by die Pampierstad-polisiestasie aanhangig gemaak is. Die beweerde verkragting en aanranding het glo reeds in 2015 plaasgevind. Die ma en stiefpa is tydens vorige verskynings borgtog geweier. Die saak is na die Taung-streekhof in Noordwes oorgeplaas waarna die ma Donderdag tot vyf jaar tronkstraf gevonnis is. Die verhoor van die stiefpa moet nog plaasvind.